title: KOMISIJAS ĪSTENOŠANAS REGULA (ES) …/.. ar ko nosaka tehniskos kritērijus kuģu aprīkojuma elektroniskajiem marķējumiem

text:
               KOMISIJAS ĪSTENOŠANAS REGULA (ES) …/..

               (19.4.2018),

               ar ko nosaka tehniskos kritērijus kuģu aprīkojuma elektroniskajiem marķējumiem

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā 2014. gada 23. jūlija Direktīvu 2014/90/ES par kuģu aprīkojumu un ar ko atceļ Padomes Direktīvu 96/98/EK
                  1
               , un jo īpaši tās 11. panta 4. punktu,

               tā kā:

               (1)Direktīvā 2014/90/ES Komisijai tiek piešķirtas īstenošanas pilnvaras, lai tā noteiktu piemērotus tehniskos kritērijus attiecībā uz minēto elektronisko marķējumu projektēšanu, veiktspēju, uzlikšanu un izmantošanu.

               (2)Tika veikta izmaksu un ieguvumu analīze
                  2
               , un attiecībā uz stūres rata zīmes papildināšanu ar elektroniskajiem marķējumiem vērtējums bija pozitīvs.

               (3)Kuģu aprīkojuma elektroniskai marķēšanai nav nepieciešami lieli ieguldījumi, tomēr tā rada ieguvumus ražotājiem, kuģu īpašniekiem un operatoriem un tirgus uzraudzības iestādēm.

               (4)Šajā regulā sniegtajās specifikācijās izmantots pieejamo tehnoloģiju salīdzinājums, kas veikts izmaksu un ieguvumu analīzes ietvaros, kā arī minētajā analīzē sniegtie ierosinājumi par to kodu piemēroto struktūru, kurus izmanto kuģu aprīkojuma identificēšanai.

               (5)Izmaksu un ieguvumu analīzes ietvaros veikta esošu datu nesēju un datu apmaiņas arhitektūru salīdzinājuma rezultātā kā vispiemērotākās tehnoloģijas tika ieteikts izmantot datu matricas kodus un radiofrekvenciālo identifikāciju (RFID).

               (6)Izmaksu un ieguvumu analīzē tika konstatēts arī tas, ka sakarā ar ierobežoto elektroniskā marķējuma datu uzglabāšanas kapacitāti informācijā, kas ietverta elektroniskajā marķējumā, jābūt saitei uz datubāzēm, kurās ir atrodama sīkāka informācija. Šajā regulā specificētie datu matricas kodi un radiofrekvenciālā identifikācija (RFID) satur pamatinformāciju šādas saites nodrošināšanai.

               (7)Līdz ar to būtu jāizmanto unikāls kuģu aprīkojuma identifikators, kas neatkarīgi no elektroniskā marķējuma tipa balstīts uz standartizētu kodu struktūru. Šādam identifikatoram vajadzētu būt pietiekami elastīgam, lai lietotājiem nodrošinātu tiešu piekļuvi vissvarīgākajām kuģu aprīkojuma datubāzēm.

               (8)Nepieciešamās informācijas šifrēšanas formātam datu nesējā būtu jābalstās uz ISO standartiem. Izmantojot šādu formātu, ražotājiem vajadzētu būt iespējai šifrēt arī papildu informāciju, jo īpaši tāpēc, ka ražotājiem vajadzētu varēt iekļaut datu nesējā papildu drošības elementus, kas ļautu labāk identificēt viltotus produktus.

               (9)Lai kuģu aprīkojums ar elektroniskajiem marķējumiem, kas aizstāj stūres rata zīmes, vizuālā pārbaudē būtu viegli identificējams, uz tā vajadzētu būt attēlotam atbilstošam simbolam.

               (10)Šajā regulā paredzētie pasākumi ir saskaņā ar Kuģošanas drošības un kuģu izraisītā piesārņojuma novēršanas komitejas (COSS) atzinumu,

               IR PIEŅĒMUSI ŠO REGULU.

               1. pants

               Šajā regulā piemēro šādas definīcijas:

               1) “elektroniskais marķējums” ir marķējums ar radiofrekvenciālo identifikāciju (RFID) vai ar datu matricas kodu;

               2) “pielietojuma identifikators” ir ciparu prefikss, ko izmanto šifrēto datu elementu nozīmes un formāta definēšanai.

               2. pants

               Kuģu aprīkojuma ražotāji var izmantot šādus elektroniskos marķējumus, kas specificēti pielikumā:

               a) RFID marķējumi, kas pastāvīgi uzlikti kuģu aprīkojuma vienībai;

               b) optiski lasāmi marķējumi, kuros norādīti datu matricas kodi un kuri ir pastāvīgi uzlikti kuģu aprīkojuma vienībai; vai

               c) optiski lasāmi marķējumi, kuros norādīti datu matricas kodi un ar kuriem neizdzēšami marķēta kuģu aprīkojuma vienība.

               3. pants

               RFID elektroniskajos marķējumos, kas aizstāj stūres rata zīmes, vai tiem blakus redzami, salasāmi un neizdzēšami attēlo pielikuma 3.1. vai 3.2. punktā noteikto simbolu.

               Uz kuģu aprīkojuma ar optiski lasāmiem marķējumiem, kuros norādīti datu matricas kodi un kuri aizstāj stūres rata zīmes, marķējumos vai tiem blakus redzami, salasāmi un neizdzēšami attēlo pielikuma 3.3. punktā noteikto simbolu.

               4. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 19.4.2018

                  Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 257, 28.8.2014, 146. lpp.

                     (2)

                        The possible introduction of an electronic tag as a supplement or a replacement of the wheel mark in marine equipment, Eiropas Komisijas Mobilitātes un transporta ĢD uzaicinājums iesniegt piedāvājumus Nr. MOVE/D2/2015-372 V1.0.

    ---documentbreak---

               PIELIKUMS

               1.Kuģu aprīkojuma identificēšana

               1.1.Kuģu aprīkojuma elektroniskie marķējumi satur elektroniski lasāmu radiofrekvenciālo identifikāciju (RFID) vai vizuāli lasāmu datu matricas kodu, kurā ir šāda informācija:

               a) atbilstošs pielietojuma identifikators saskaņā ar ISO/IEC 15434:2006 un ISO/IEC 15418:2016, izmantojot vai nu ASC MH10 datu identifikatoru, vai arī GS1 pielietojuma identifikatoru;

               b) atbilstības novērtēšanā izmantotā atbilstības novērtēšanas moduļa(-u) tips, kas noteikts Direktīvas 2014/90/ES II pielikumā [vienas rakstzīmes burtu kods];

               c) paziņotās struktūras identifikācijas numurs, ko Komisija piešķīrusi saskaņā ar Direktīvas 2014/90/ES IV pielikuma 3.1. punktu [četri cipari];

               d) vienības verificēšanas (G modulis) vai EK tipa pārbaudes numurs(-i) un atbilstība tipa sertifikātiem (B un D, E vai F moduļi) [ne vairāk kā 20 burtciparu rakstzīmes].

               1.2.Papildus informācijai, kas norādīta atbilstoši 1.1. punktam, elektroniskie marķējumi var saturēt arī ražotnes numuru, produkta kodu, laidiena vai sērijas numuru un/vai ražotāja izstrādātu papildu informāciju saskaņā ar ISO/IEC 15434:2006 [izmantojot vai nu ASC MH10 datu identifikatorus, vai arī GS1 pielietojuma identifikatorus].

               1.3.Piemēri

               B+D modulis: [sk. 1.2. punktu]+([atbilstošs identifikators]) B 0575 40123+D 0038 040124

               B+E modulis: [sk. 1.2. punktu]+([atbilstošs identifikators]) B 0575 40123+E 0038 040125

               B+F modulis: [sk. 1.2. punktu]+([atbilstošs identifikators]) B 0575 40123+F 0038 040126

               G modulis: [sk. 1.2. punktu]+([atbilstošs identifikators]) B 0575 040126

               2.Elektroniskie marķējumi

               2.1.RFID marķējumi

               RFID retranslatori darbojas 860 MHz—960 MHz frekvenču diapazonā saskaņā ar ISO/IEC 18000-6:2004 (C tips).

               Elektronisko marķējumu stingri un noturīgi uzliek attiecīgajam kuģu aprīkojumam, lai nodrošinātu, ka elektroniskais marķējums paredzamajā kuģu aprīkojuma lietošanas laikā ir nolasāms tā, kā paredzēts.

               2.2.Datu matricas kodi

               Datu matricas kodi atbilst ISO/IEC 16022:2006.

               Ar elektronisko marķējumu stingri un noturīgi marķē attiecīgo kuģu aprīkojumu vai arī to uzliek minētajam aprīkojumam, lai nodrošinātu, ka elektroniskais marķējums paredzamajā kuģu aprīkojuma lietošanas laikā ir nolasāms tā, kā paredzēts.

               3.Simboli

               3.1.

               3.2.

               3.3.


title: KOMISIJAS ĪSTENOŠANAS REGULA (ES) …/.. par Eiropas Savienības Dzelzceļu aģentūrai maksājamām nodevām un maksām un to maksāšanas nosacījumiem

text:
               KOMISIJAS ĪSTENOŠANAS REGULA (ES) …/..

               (2.5.2018)

               par Eiropas Savienības Dzelzceļu aģentūrai maksājamām nodevām un maksām un to maksāšanas nosacījumiem

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2016. gada 11. maija Regulu (ES) 2016/796
                  1
                par Eiropas Savienības Dzelzceļu aģentūru un ar ko atceļ Regulu (EK) Nr. 881/2004, un jo īpaši tās 80. pantu,

               tā kā:

               (1)Eiropas Savienības Dzelzceļu aģentūras (“Aģentūra”) ieņēmumus veido Savienības iemaksas, kā arī nodevas un maksas, ko pieteikumu iesniedzēji maksā par sertifikātu, atļauju un apstiprinājuma lēmumu pieteikumu apstrādi, pārsūdzību izskatīšanu un citiem Aģentūras pakalpojumiem saskaņā ar Regulas (ES) 2016/796 64. pantu.

               (2)Aģentūrai maksājamās nodevas un maksas būtu jānosaka pārredzami, taisnīgi un vienoti, jo īpaši vienkāršošanas nolūkā. Tām nebūtu jārada uzņēmumiem nevajadzīgs finansiāls slogs un nebūtu jāapdraud Eiropas dzelzceļa nozares konkurētspēja.

               (3)Aprēķinot nodevas un maksas, attiecīgā gadījumā būtu jāņem vērā pieteikumu apstrādē iesaistītā personāla un ārējo ekspertu izmaksas. Tāpat būtu jāņem vērā ar pieteikumu apstrādi saistīto atbalsta pakalpojumu un darbību izmaksas, kā arī visas citas darbības izmaksas, kas vajadzīgas minēto pakalpojumu sniegšanai. Minētajām izmaksām vajadzētu būt saistītām un samērīgām ar attiecīgajām darbībām, kā arī nediskriminējošām.

               (4)Aģentūras iekasētajām nodevām un maksām būtu jāsedz visas Aģentūras sniegto pakalpojumu izmaksas.

               (5)Rēķinos par laiku, ko Aģentūra veltījusi minēto pakalpojumu sniegšanai, būtu jānorāda stundas likme, līdz sistēma ir pilnveidota tiktāl, ka ir iespējams ieviest fiksētu likmju režīmu. Aģentūras nodevas un maksas saskaņā ar Regulu (ES) 2016/796 būtu jānosaka tādā līmenī, lai novērstu iztrūkuma vai ievērojama pārpalikuma veidošanos.

               (6)Maksājamām summām nevajadzētu būt atkarīgām no vietas, kur pieteikuma iesniedzējs veic uzņēmējdarbību, vai pieteikumā izmantotās valodas. Tāpēc ceļa izdevumus un tulkošanas izmaksas, kas rodas saistībā ar Aģentūras apstrādāto pieteikuma daļu, būtu jāsummē un jāsadala starp visiem pieteikumiem.

               (7)Nodevas un maksas būtu jānosaka tā, lai ņemtu vērā mazo un vidējo uzņēmumu īpašās vajadzības. Uzņēmumiem vajadzētu būt iespējai vajadzības gadījumā sadalīt maksājumu vairākās iemaksās.

               (8)Regulā (ES) 2016/796 pieteikumu iesniedzējiem ir nodrošinātas pārsūdzības tiesības, un tiem vajadzētu būt iespējai lūgt tiesību aizsardzību un izmantot minētās tiesības attiecībā uz Aģentūras lēmumiem. Tāpēc nodevu un maksu samaksai par Aģentūras lēmumu pārsūdzēšanu nevajadzētu būt priekšnoteikumam, lai pārsūdzība tiktu pieņemta. Nodevas un maksas par pārsūdzību apstrādi būtu jāiekasē tikai gadījumos, kad pārsūdzība tiek noraidīta.

               (9)Saskaņā ar labas projektu vadības principiem pieteikuma iesniedzējam vajadzētu būt iespējai pieprasīt aplēsi. Pieteikuma iesniedzējs iespēju robežās būtu jāinformē par maksājamās summas iespējamo apmēru un veidu, kādā būtu veicams maksājums. Būtu jānosaka nodevu un maksu samaksas termiņi.

               (10)Informācijai par šajā regulā noteiktajām nodevām un maksām vajadzētu būt publiski pieejamai. Aģentūras iekasētās nodevas turpmāk būtu jāpārskata, pamatojoties uz Aģentūras izmaksu un VDI izpildīto uzdevumu attiecīgo izmaksu pārredzamu izvērtējumu.

               (11)Šajā regulā paredzētie pasākumi ir saskaņā ar atzinumu, ko sniegusi komiteja atbilstīgi Regulas (ES) 2016/796 81. pantam,

               IR PIEŅĒMUSI ŠO REGULU.

               1. pants

               Priekšmets un darbības joma

               1.Šajā regulā noteiktas nodevas un maksas, kas Eiropas Savienības Dzelzceļu aģentūrai (“Aģentūra”) maksājamas par pieteikumu apstrādi saskaņā ar Regulas (ES) 2016/796 14., 20., 21. un 22. pantu, kā arī par citu pakalpojumu sniegšanu atbilstīgi Aģentūras dibināšanas mērķiem. Tajā arī noteikta minēto nodevu un maksu aprēķināšanai izmantojamā metode un maksāšanas nosacījumi.

               2.Šajā regulā noteiktas arī procedūras, ar ko pārredzamību, nediskriminēšanu un citus Eiropas tiesību pamatprincipus nodrošina attiecībā uz izmaksām, kas valstu drošības iestādēm (“VDI”) rodas, apstrādājot saskaņā ar Regulas (ES) 2016/796 14., 20., un 21. pantu Aģentūras atbildībā esošo pieteikumu daļu, kura attiecas uz valsti.

               3.Šo regulu nepiemēro nodevām un maksām, ko iekasē saistībā ar šādām VDI darbībām:

               (a)vienoto drošības sertifikātu pieteikumu apstrāde saskaņā ar Direktīvas (ES) 2016/798
                  2
                10. panta 8. punktu un ar to saistītais priekšiesaistes process, kas noteikts Regulā [Direktīvas (ES) 2016/798 10. panta 10. punktā minētais īstenošanas akts]
                  3
               ;

               (b)atļauju ritekli laist tirgū un ritekļa tipa atļauju pieteikumu apstrāde saskaņā ar Direktīvas (ES) 2016/797
                  4
                21. panta 8. punktu un 24. panta 1. punktu un ar to saistītais priekšiesaistes process, kas noteikts Komisijas Īstenošanas regulā (ES) 2018/545
                  5
               ;

               (c)atzinuma sniegšana par ERTMS lauka iekārtu apstiprinājuma pieprasījumu saskaņā ar Direktīvas (ES) 2016/797 19. panta 3. punkta pēdējo daļu;

               (d)pagaidu atļauju piešķiršana praktiskām pārbaudēm tīklā saskaņā ar Direktīvas (ES) 2016/797 21. panta 3. un 5. punktu.

               2. pants

               Nodevu un maksu veidi

               1.Aģentūra iekasē nodevas par pieteikumu apstrādi, tostarp par aplēšu sniegšanu un gadījumos, kad pieteikuma iesniedzējs atsauc pieteikumu vai kad Aģentūra groza lēmumu. Aģentūra var iekasēt nodevas arī tad, ja tā atceļ agrāk pieņemtu lēmumu atļaujas vai sertifikāta turētāja neatbilstības dēļ.

               2.Pieteikumi, kas minēti 1. punktā, attiecas uz:

               (a)atļaujām ritekli laist tirgū un ritekļa tipa atļaujām saskaņā ar Regulas (ES) 2016/796 20. un 21. pantu;

               (b)vienotajiem drošības sertifikātiem saskaņā ar Regulas (ES) 2016/796 14. pantu;

               (c)lēmumiem, ar ko apstiprina, ka ERTMS lauka iekārtu risinājums savstarpējas izmantojamības ziņā atbilst attiecīgajām SITS, saskaņā ar Regulas (ES) 2016/796 22. pantu;

               (d)Regulas (ES) 2016/796 58. pantā minētajām pārsūdzībām saskaņā ar šīs regulas 7. pantu.

               3.Aģentūra arī iekasē maksas par tādu pakalpojumu sniegšanu, kas nav 1. punktā minētie pakalpojumi un ko tā sniedz pēc pieteikuma iesniedzēja vai jebkuras citas personas pieprasījuma. Konkrēti, tā iekasē maksas par Regulā (ES) 2018/545 un Regulā [Direktīvas (ES) 2016/798 10. panta 10. punktā minētais īstenošanas akts]
                  6
                noteikto priekšiesaistes procesu.

               4.Aģentūra pakalpojumu sarakstu publicē savā tīmekļa vietnē.

               3. pants

               Nodevu un maksu aprēķināšana

               1.Nodevu un maksu apmērs ir šādu elementu kopsumma:

               (a)stundu skaits, ko Aģentūras personāls un ārējie eksperti veltījuši pieteikuma apstrādei, reizināts ar Aģentūras stundas likmi; un

               (b)attiecīgās izmaksas, kas VDI rodas, apstrādājot pieteikuma daļu, kura attiecas uz valsti.

               2.Šā panta 1. punkta a) apakšpunkta nolūkā Aģentūra piemēro stundas likmi EUR 130.

               4. pants

               Nodevu un maksu aplēses

               1.Aģentūra pēc pieteikuma iesniedzēja pieprasījuma sniedz nesaistošu aplēsi par to nodevu un maksu apmēru, kuras saistītas ar pieteikumu vai pakalpojumu pieprasījumu, un sniedz informāciju par to, kad tiks izrakstīti rēķini.

               Pieteikuma apstrādē iesaistītās VDI sniedz Aģentūrai nesaistošu aplēsi par savām izmaksām, kā minēts 3. panta 1. punkta b) apakšpunktā, iekļaušanai Aģentūras sniegtajā aplēsē.

               2.Pieteikuma apstrādes gaitā Aģentūra un VDI uzrauga savas izmaksas. Pēc pieteikuma iesniedzēja pieprasījuma Aģentūra attiecīgi informē pieteikuma iesniedzēju, ja paredzams, ka izmaksas varētu pārsniegt aplēsi par vairāk nekā 15 %.

               3.Ja pieteikuma apstrāde vai pakalpojuma sniegšana ilgst vairāk nekā vienu gadu, pieteikuma iesniedzējs var pieprasīt jaunu aplēsi.

               4.Ja ir pieprasīts sniegt vai pārskatīt aplēses, Direktīvas (ES) 2016/797 19. panta 4. punktā un 21. panta 6. punktā un Direktīvas (ES) 2016/798 10. panta 6. punktā noteikto termiņu tecējumu var apturēt ne ilgāk kā uz desmit darbdienām.

               5. pants

               Maksāšanas nosacījumi

               1.Aģentūra rēķinu par maksājamām nodevām un maksām izraksta 30 kalendārajās dienās pēc dienas, kad:

               (a)pieņemts Aģentūras vai Apelācijas padomes lēmums; vai

               (b)beigusies pakalpojuma sniegšana; vai

               (c)atsaukts pieteikums; vai

               (d)noticis jebkāds cits notikums, kura rezultātā izbeigta pieteikuma apstrāde.

               2.Rēķinā norāda:

               (a)stundu skaitu, ko Aģentūra veltījusi attiecīgā uzdevuma izpildei; un

               (b)izmaksas, ko prasa atlīdzināt katra atbildīgā VDI, attiecīgā gadījumā. Minētās izmaksas norāda attiecībā uz uzdevumu un tā izpildei veltīto laiku vai kā fiksētas likmes, ko piemēro par tās pieteikuma daļas apstrādi, kura attiecas uz valsti.

               3.VDI ne vēlāk kā tad, kad Aģentūra to pieprasa, sniedz Aģentūrai sava ieguldījuma izmaksu pārskatu iekļaušanai Aģentūras izrakstītajā rēķinā. Izmaksu pārskatā norāda, kā izmaksas aprēķinātas.

               4.Nodevas un maksas izsaka un maksā euro.

               5.Aģentūra pieteikumu iesniedzējiem paziņo par lēmumu un nosūta rēķinu, izmantojot Regulas (ES) 2016/796 12. pantā minēto “vienas pieturas aģentūru”.

               6.Aģentūra ik pa 6 mēnešiem var izrakstīt rēķinus par starpsummām.

               7.Nodevas un maksas maksā ar pārskaitījumu uz Aģentūras bankas kontu, kas norādīts šādā nolūkā.

               8.Pieteikumu iesniedzēji nodrošina, ka Aģentūra tai maksājamās summas, ieskaitot visus ar minēto maksājumu saistītos maksājumus par bankas pakalpojumiem, saņem 60 kalendārajās dienās pēc rēķina paziņošanas dienas.

               9.Ja pieteikuma iesniedzējs ir mazais vai vidējais uzņēmums, Aģentūra ņem vērā pieprasījumus par maksājuma termiņa samērīgu pagarinājumu un maksājumu ar vairākām iemaksām.

               Šajā regulā mazais vai vidējais uzņēmums ir uzņēmums, kas nodarbina mazāk nekā 250 darbinieku un kura gada apgrozījums nepārsniedz EUR 50 miljonus vai gada kopsavilkuma bilance nepārsniedz EUR 43 miljonus.

               10.Izmaksas, kas VDI rodas, apstrādājot pieteikumu daļu, kura attiecas uz valsti, tām atlīdzina 8. un 9. punktā norādītajos termiņos.

               6. pants

               Nemaksāšana

               1.Ja Aģentūra nav saņēmusi maksājumu 5. panta 8. un 9. punktā noteiktajos termiņos, tā var iekasēt procentus par katru papildu kalendāro dienu līdz maksājuma saņemšanai un piemēro Eiropas Parlamenta un Padomes Regulas (ES, Euratom) Nr. 966/2012
                  7
                80. pantā paredzētos atgūšanas noteikumus.

               2.Procentu likme ir “Eiropas Savienības Oficiālā Vēstneša” C sērijā publicētā likme, ko Eiropas Centrālā banka piemēro savām galvenajām refinansēšanas operācijām un kas ir spēkā tā mēneša pirmajā kalendārajā dienā, kurā beidzas maksājuma termiņš, palielināta par astoņiem procentpunktiem.

               3.Ja Aģentūrai ir pierādījumi, ka pieteikuma iesniedzēja finansiālā spēja ir apdraudēta, tā var pieteikumu noraidīt, ja vien pieteikuma iesniedzējs neuzrāda bankas garantiju vai nodrošinātu depozītu.

               4.Ja pieteikuma iesniedzējs nav izpildījis maksājuma saistības, kas izriet no agrākiem Aģentūras izpildītiem atļauju piešķiršanas, sertificēšanas un apstiprināšanas uzdevumiem vai pakalpojumiem, Aģentūra var noraidīt jaunu pieteikumu, ja vien pieteikuma iesniedzējs nesamaksā summas, kas jāmaksā par minētajiem izpildītajiem atļauju piešķiršanas, sertificēšanas un apstiprināšanas uzdevumiem vai pakalpojumiem.

               5.Aģentūra īsteno visus atbilstošos juridiskos pasākumus nolūkā nodrošināt izrakstīto rēķinu pilnīgu apmaksu. Tālab VDI, kuras iesniegušas izmaksu pārskatu atlīdzinājuma saņemšanai, atbalsta Aģentūru šajā procesā.

               7. pants

               Pārsūdzība un nodevas par pārsūdzību

               1.Aģentūra iekasē nodevu par visām noraidītajām vai atsauktajām pārsūdzībām.

               2.Pārsūdzības nodeva ir EUR 10 000 vai vienāda ar tās nodevas summu, kas iekasēta attiecībā uz pārsūdzēto lēmumu, atkarībā no tā, kura summa ir mazāka.

               3.Apelācijas padomes sekretārs informē pārsūdzības iesniedzēju par maksāšanas nosacījumiem. Pārsūdzības iesniedzējam maksājuma veikšanai atvēlētas 30 kalendārās dienas pēc rēķina paziņošanas dienas.

               4.Pieteikuma iesniedzējs rēķinā norādītās nodevas un maksas var pārsūdzēt Apelācijas padomē.

               8. pants

               Likmju publicēšana un pārskatīšana

               1.Aģentūra savu 3. pantā minēto stundas likmi publicē savā tīmekļa vietnē.

               2.VDI publicē likmes, ko piemēro, lai noteiktu 3. panta 1. punkta b) apakšpunktā minētās izmaksas, kuru atlīdzināšanu VDI prasa no Aģentūras. Ja VDI piemēro fiksētu likmi, tā norāda, uz kuru atļaujas piešķiršanas vai sertificēšanas gadījumu fiksētā likme attiecas.

               3.Aģentūras tīmekļa vietnē ir saite uz šo informāciju.

               4.Aģentūra Regulas (ES) 2016/796 51. panta 1. punkta a) apakšpunktā minētajā gada pārskatā iekļauj informāciju par stundas likmes pamatā esošajiem elementiem, finanšu rezultātiem un prognozēm.

               9. pants

               Aģentūras procedūras

               1.Lai ieņēmumus un izdevumus nošķirtu no darbībām, par kurām iekasē 1. panta 1. punktā minētās nodevas un maksas, Aģentūra:

               (a)ienākumus, kas gūti no nodevām un maksām, saņem un glabā atsevišķā bankas kontā;

               (b)katru gadu sniedz ziņojumu par kopējiem ieņēmumiem un izdevumiem, kas attiecināmi uz darbībām, par kurām iekasē nodevas un maksas, kā arī par izmaksu struktūru un izmaksizpildi.

               2.Ja finanšu gada beigās kopējie ieņēmumi no nodevām un maksām pārsniedz to darbību kopējās izmaksas, par kurām iekasē nodevas un maksas, pārsniegumu glabā budžeta rezervē un izmanto, lai novērstu pārpalikumu vai iztrūkumu saskaņā ar Aģentūras Finanšu regulu.

               3.Tiek nodrošināts, ka ienākumi no darbībām, par kurām iekasē nodevas un maksas, ir ilgtspējīgi.

               10. pants

               Izvērtēšana un pārskatīšana

               1.Nodevu un maksu režīmu novērtē reizi katrā finanšu gadā. Minētā novērtējuma pamatā ir Aģentūras iepriekšējie finanšu rezultāti un tās izdevumu un ieņēmumu aplēse. Tas saistīts arī ar Aģentūras vienoto plānošanas dokumentu.

               2.Komisija, pamatojoties uz Aģentūras finanšu rezultātu un prognožu novērtējumu, vajadzības gadījumā pārskata nodevas un maksas.

               3.Ņemot vērā informāciju, ko Aģentūra sniegusi 8. pantā minētajā gada pārskatā, šo regulu ne vēlāk kā līdz 2022. gada 16. jūnijam pārskata nolūkā pakāpeniski ieviest fiksētas likmes.

               11. pants

               Pārejas noteikumi

               Regulas (ES) 2018/545 55. panta 4. punktā un [Direktīvas (ES) 2016/798 10. panta 10. punktā minētā īstenošanas akta] 15. panta 4. punktā minētajos gadījumos uz darbu, kas veikts pirms pieteikuma iesniegšanas Aģentūrai, neattiecas šajā regulā noteiktās nodevas un maksas un uz to attiecas valstu tiesību akti.

               12. pants

               Stāšanās spēkā

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 16. februāra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 2.5.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        Eiropas Parlamenta un Padomes 2016. gada 11. maija Regula (ES) 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004 (OV L 138, 26.5.2016., 1. lpp.).

                     (2)

                        Eiropas Parlamenta un Padomes 2016. gada 11. maija Direktīva (ES) 2016/798 par dzelzceļa drošību (OV L 138, 26.5.2016., 102. lpp.).

                     (3)

                        Komisijas Īstenošanas regula XXX.

                     (4)

                        Eiropas Parlamenta un Padomes 2016. gada 11. maija Direktīva (ES) 2016/797 par dzelzceļa sistēmas savstarpēju izmantojamību Eiropas Savienībā (OV L 138, 26.5.2016., 44. lpp.).

                     (5)

                        Komisijas 2018. gada 4. aprīļa Īstenošanas regula (ES) 2018/545, ar ko saskaņā ar Eiropas Parlamenta un Padomes Direktīvu (ES) 2016/797 nosaka dzelzceļa ritekļa atļaujas un dzelzceļa ritekļa tipa atļaujas piešķiršanas procesa praktisko kārtību (OV L 90, 6.4.2018., 66. lpp.).

                     (6)

                        Komisijas Īstenošanas Regula XX.

                     (7)

                        Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1.–96. lpp.).


title: KOMISIJAS ĪSTENOŠANAS REGULA (ES) …/.. ar ko nosaka īslaicīgu tiešu statistikas darbību 2021. gada iedzīvotāju un mājokļu skaitīšanas atlasīto tematu, kas ģeokodēti 1 km² koordinātu tīklā, izplatīšanai

text:
               KOMISIJAS ĪSTENOŠANAS REGULA (ES) …/..

               (21.11.2018),

               ar ko nosaka īslaicīgu tiešu statistikas darbību 2021. gada iedzīvotāju un mājokļu skaitīšanas atlasīto tematu, kas ģeokodēti 1 km² koordinātu tīklā, izplatīšanai

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (EK) Nr. 223/2009 par Eiropas statistiku
                  1
                un jo īpaši tās 14. panta 2. punktu,

               tā kā:

               (1)Savienības mēroga saskaņotu skaitīšanas tematu izplatīšana nemainīgā laukuma koordinātu tīklā, īpaši 1 km² koordinātu tīklā, ir svarīgs Eiropas statistikas rezultāts dalībvalstu nākotnes politikas veidošanas un skaitīšanas stratēģijām.

               (2)Saskaņā ar Regulas (EK) Nr. 223/2009 14. panta 1. punkta b) apakšpunktu īpašos un pienācīgi pamatotos gadījumos, lai reaģētu uz negaidītām vajadzībām, Komisija var lemt par īslaicīgu tiešu statistikas darbību, kas atbilst nosacījumiem, kuri izklāstīti minētās regulas 14. panta 2. punktā.

               (3)Šajā īslaicīgajā tiešajā statistikas darbībā būtu jāparedz datu vākšana, kas aptver vienu pārskata gadu. Visām dalībvalstīm pārskata datumā, kas attiecas uz 2021. gada iedzīvotāju un mājokļu skaitīšanu, vajadzētu būt iespējai sagatavot viena varianta skaitīšanas datus, kas ģeokodēti 1 km² koordinātu tīklā; Savienībai būtu arī jāpiešķir finansējums valstu statistikas iestādēm un citām valsts iestādēm, lai segtu tām radušās papildu izmaksas. Šī darbība tiek atbalstīta ar izmaksu lietderības analīzi un Komisijas iesniegto kopējo papildu sagatavošanas izmaksu novērtējumu.

               (4)Šo darbību pamato kopēja nepieciešamība visā Savienībā pēc ticamas, precīzas un salīdzināmas informācijas par iedzīvotāju sadalījumu ar pietiekamu telpisko izšķirtspēju, kas balstīta uz saskaņotu rezultātu prasībām un jo īpaši paredzēta Eiropas mēroga reģionālās politikas veidošanai.

               (5)Visā Savienībā ir pieejama saskaņota, telpiski sadalīta demogrāfiskā informācija, un mērķis ir izplatīt vienu datu kopu par katru dalībvalsti, kura ietver 2021. gada iedzīvotāju un mājokļu skaitīšanas atlasītos tematus, kas ģeokodēti 1 km² koordinātu tīklā. Respondentiem netiek radīts papildu slogs, jo visa nepieciešamā informācija tiks iegūta no 2021. gada skaitīšanas datiem.

               (6)Lai visā Savienībā iegūtu salīdzināmus saskaņotus rezultātus, ir jānosaka Savienības mēroga nemainīgs laukuma koordinātu tīkls, kas sastāv no 1 km² šūnām. Turklāt ir jānosaka konkrēti temati un to dalījumi, kā arī detalizēta programma, kas izplatāma šajā 1 km² koordinātu tīklā. Visbeidzot, attiecībā uz šādu datu kopu ir jānorāda nepieciešamie telpiskie un statistiskie metadati.

               (7)Eiropas Parlamenta un Padomes Direktīva 2007/2/EK
                  2
                un saistītās Komisijas īstenošanas regulas nosaka nepieciešamos metadatus
                  3
               , datu formātu
                  4
                un tīkla pakalpojumus
                  5
                telpisko datu izplatīšanai. Jo īpaši III pielikuma 1. punkts aptver iespējamās statistisko koordinātu tīklu sistēmas telpisko datu izplatīšanai un saskaņā ar III pielikuma 10. punktu ir piemērojams telpisko datu kopām tematā “Iedzīvotāju sadalījums — demogrāfija”.

               (8)Eiropas Parlamenta un Padomes Regula (EK) Nr. 763/2008
                  6
                un saistītās Komisijas īstenošanas regulas nosaka kopīgus noteikumus par 2021. gada skaitīšanas datu nosūtīšanu, īpaši par pārskata gadu un nepieciešamajiem metadatiem
                  7
               , skaitīšanas tematu un to dalījumu tehniskajām specifikācijām
                  8
                un tehnisko formātu
                  9
               .

               (9)Dalībvalstīm validēti dati un metadati būtu jānosūta elektroniski atbilstīgā tehniskā formātā, kuru sniegs Komisija. Starptautisko norēķinu banka, Eiropas Centrālā banka, Komisija (Eurostat), Starptautiskais Valūtas fonds, Ekonomiskās sadarbības un attīstības organizācija (ESAO), Apvienoto Nāciju Organizācija un Pasaules Banka uzsāka Statistikas datu un metadatu apmaiņas (SDMX) iniciatīvu par statistiskajiem un tehniskajiem datu un metadatu apmaiņas un izplatīšanas standartiem, uz kuriem balstās “Skaitīšanas centrmezgls” (Census hub). SDMX un Skaitīšanas centrmezgls nodrošina statistiskos, tehniskos un nosūtīšanas standartus apmaiņai ar oficiālo statistiku. Tāpēc būtu jāievieš tehniskais formāts saskaņā ar šiem standartiem.

               (10)Komisija (Eurostat) vadīja projektu “Saskaņota skaitīšanas datu aizsardzība Eiropas Statistikas sistēmā”, kurā tika izstrādātas labas prakses un īstenošanas pamatnostādnes attiecībā uz 1 km² koordinātu tīkla datu izpaušanas saskaņotu aizsardzību.

               (11)Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,

               IR PIEŅĒMUSI ŠO REGULU.

               1. pants

               Priekšmets

               Ar šo nosaka īslaicīgu tiešu statistikas darbību, kas nepieciešama, lai izstrādātu, sagatavotu un izplatītu 2021. gada iedzīvotāju un mājokļu skaitīšanas atlasītos tematus, kas ģeokodēti 1 km² koordinātu tīklā (“1 km² koordinātu tīkla dati”).

               Šim nolūkam Eiropai nosaka unikālu saskaņotu un nemainīgu ģeotelpisko atskaites koordinātu tīklu, kas sastāv no šūnām ar 1 km² laukumu. Ar šo nosaka arī konkrētus tematus un to dalījumus, kā arī detalizētu programmu un metadadus 2021. gada iedzīvotāju un mājokļu skaitīšanas datu, kas ģeokodēti 1 km² atskaites koordinātu tīklā, izplatīšanai.

               2. pants

               Definīcijas

               Šajā regulā piemēro Regulas (EK) Nr. 763/2008 2. panta definīcijas.

               Piemēro arī šādas definīcijas:

               (1)“koordinātu tīkls”, “koordinātu tīkla šūna” un “koordinātu tīkla punkts” ir koordinātu tīkls, koordinātu tīkla šūna un koordinātu tīkla punkts, kas definēti Regulas (ES) Nr. 1089/2010 II pielikuma 2.1. punktā;

               (2)“iedzīvotāju kopskaits” ir visas tās personas koordinātu tīkla šūnā, kuru pastāvīgā dzīvesvieta atrodas šajā koordinātu tīkla šūnā;

               (3)“datu vienums” ir viens mērījums, kas ir ietverts šīs regulas II pielikuma tabulā;

               (4)“datu vērtība” ir informācija, kas ir sniegta ar datu vienumu. Datu vērtība var būt “skaitliska vērtība” vai “īpaša vērtība”;

               (5)“skaitliska vērtība” ir vesels skaitlis, kas vienāds ar “0” vai lielāks par to un kas sniedz statistikas informāciju par šā datu vienuma novērojumu;

               (6)“validēti dati” ir dati, ko saskaņā ar apstiprinātajiem validēšanas noteikumiem pārbaudījušas dalībvalstis;

               (7)“novērotā vērtība” ir skaitliska vērtība, kas atspoguļo novēroto vai imputēto informāciju, ciktāl tā ir pieejama, pamatojoties uz visu pieejamo 2021. gada skaitīšanas informāciju, īpaši pirms jebkādu statistisko datu izpaušanas kontroles pasākumu piemērošanas;

               (8)“konfidenciāla vērtība” ir skaitliska vērtība, ko nedrīkst izpaust, lai aizsargātu datu statistisko konfidencialitāti atbilstoši dalībvalstu aizsargpasākumiem pret statistisko datu izpaušanu;

               (9)“īpaša vērtība” ir simbols, kas skaitliskas vērtības vietā ir iekļauts datu vienumā;

               (10)“atzīme” ir kods, ko var pievienot konkrētajam datu vienumam, lai aprakstītu šā vienuma īpašu pazīmi.

               3. pants

               1 km² atskaites koordinātu tīkla tehniskās specifikācijas

               1.Saskaņā ar Regulas (ES) Nr. 1089/2010 IV pielikuma 1.5. iedaļu statistiskais 1 km² atskaites koordinātu tīkls izmantošanai Eiropas mērogā ir vienādlaukumu koordinātu tīkls “Grid_ETRS89-LAEA1000”. Telpiskais apjoms atskaites koordinātu tīklam koordinātu sistēmā, kas šim koordinātu tīklam norādīts minētās regulas II pielikuma 2.2.1. iedaļā, šajā regulā attiecas tikai uz austrumu garuma starpības vērtībām no 900 000 m līdz 7 400 000 m un ziemeļu platuma starpības vērtībām no 900 000 m līdz 5 500 000 m.

               2.Saskaņā ar minētās regulas IV pielikuma 1.4.1.1. iedaļu 1 km² atskaites koordinātu tīkla katru atsevišķu koordinātu tīkla šūnu identificē ar unikālu koordinātu tīkla šūnas kodu, ko veido rakstzīmes “CRS3035RES1000mN”. Tam seko ziemeļu platuma starpības vērtība metros koordinātu tīkla punktam koordinātu tīkla šūnas apakšējā kreisajā stūrī, tad seko burts “E”, kam seko austrumu garuma starpības vērtība metros koordinātu tīkla punktam koordinātu tīkla šūnas apakšējā kreisajā stūrī.

               3.Pirms attiecīgā šūnas koda katrai koordinātu tīkla šūnai, ko nosūtījusi šī dalībvalsts, ir nosūtītājas dalībvalsts valsts kods, kas definēts Eiropas Savienības Publikāciju biroja publicētajā Iestāžu publikāciju noformēšanas rokasgrāmatā un kam seko rakstzīme “_”.

               4. pants

               1 km² koordinātu tīkla datu tematu un to dalījumu tehniskās specifikācijas

               Piemēro Regulas (ES) 2017/543 pielikumā izklāstīto tematu tehniskās specifikācijas 2021. gada skaitīšanas datiem. Šīs regulas mērķiem šo tematu dalījumi ir norādīti šīs regulas I pielikumā.

               5. pants

               Programma attiecībā uz 1 km² koordinātu tīkla datiem

               1.Programma attiecībā uz 1 km² koordinātu tīkla datiem, kas visām dalībvalstīm par 2021. pārskata gadu jānosūta Komisijai (Eurostat), ir sniegta II pielikumā.

               2.Dalībvalstis aizstāj visas konfidenciālas vērtības ar īpašu vērtību “nav pieejams”.

               6. pants

               Rezultātu saskaņošana

               1.Lai Savienības mērogā sekmētu salīdzināmību, izplatāmās rezultātu datu vērtības saskaņo. Šajā nolūkā priekšroku iespēju robežās dod skaitliskām vērtībām pār īpašām vērtībām.

               2.Lai nodrošinātu pietiekami precīzu un ticamu informāciju par iedzīvotāju kopskaita telpisko sadalījumu, dalībvalstis ievēro šādas prasības:

               (a)datu vienumi par iedzīvotāju kopskaitu netiek sniegti kā konfidenciāli,

               (b)datu vienumiem par iedzīvotāju kopskaitu ar novēroto vērtību, kas nav “0”, pievieno atzīmi “apdzīvots” un

               (c)datu vienumiem par iedzīvotāju kopskaitu ar novēroto vērtību “0” nepievieno atzīmi “apdzīvots”.

               7. pants

               Metadati

               Dalībvalstis iesniedz Komisijai (Eurostat) metadatus par 1 km² koordinātu tīkla datiem saskaņā ar III pielikumu.

               8. pants

               Pārskata datums

               Katras dalībvalsts nosūtīto 1 km² koordinātu tīkla datu pārskata datums ir vienāds ar pārskata datumu, ko attiecīgā dalībvalsts paziņojusi saskaņā ar Regulas (ES) 2017/712 3. pantu.

               9. pants

               Datu un metadatu nosūtīšanas datums

               1.Dalībvalstis līdz 2022. gada 31. decembrim iesniedz Komisijai (Eurostat) validētus un agregētus datus un metadatus par iedzīvotāju kopskaitu.

               2.Neskarot 1. punktu, dalībvalstis līdz 2024. gada 31. martam iesniedz Komisijai (Eurostat) validētus un agregētus datus un metadatus.

               10. pants

               Datu un metadatu nosūtīšanas tehniskais formāts

               Datu un metadatu nosūtīšanas tehniskais formāts ir SDMX formāts, kas īstenots, izmantojot Skaitīšanas centrmezglu. Dalībvalstis nosūta nepieciešamos datus un metadatus saskaņā ar datu struktūras definīcijām un saistītajām tehniskajām specifikācijām, ko sniegusi Komisija (Eurostat). Dalībvalstis līdz 2034. gada 31. decembrim glabā nepieciešamos datus un metadatus saistībā ar iespējamiem vēlākiem Komisijas (Eurostat) pieprasījumiem par nosūtīšanu.

               11. pants

               Kvalitātes prasības

               1.Dalībvalstis nodrošina nosūtīto datu kvalitāti.

               2.Šajā regulā nosūtāmajiem datiem piemēro kvalitātes kritērijus, kas minēti Regulas (EK) Nr. 223/2009 12. panta 1. punktā.

               3.Pēc Komisijas (Eurostat) pieprasījuma dalībvalstis sniedz tai papildu informāciju, kas nepieciešama, lai novērtētu statistikas informācijas kvalitāti.

               12. pants

               Izplatīšana

               1.Komisija (Eurostat) izplata 5. pantā minētās 1 km² koordinātu tīkla datu kopas, kā arī saistītos 7. pantā minētos metadatus.

               2.Šajā regulā programma attiecībā uz 1 km² koordinātu tīkla datiem un metadatiem, ko nosūta dalībvalstis un izplata Eurostat, atbilst datiem, ko dalībvalstis izplata valsts līmenī saskaņā ar Direktīvu 2007/2/EK un tās Īstenošanas regulām (ES) Nr. 1205/2008, (ES) Nr. 976/2009 un (ES) Nr. 1089/2010.

               13. pants

               Stāšanās spēkā

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 21.11.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 87, 31.3.2009., 164. lpp.

                     (2)

                        Eiropas Parlamenta un Padomes Direktīva 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE) (OV L 108, 25.4.2007., 1. lpp.).

                     (3)

                        Komisijas Regula (EK) Nr. 1205/2008 par Eiropas Parlamenta un Padomes Direktīvas 2007/2/EK īstenošanu attiecībā uz metadatiem (OV L 326, 4.12.2008., 12. lpp.).

                     (4)

                        Komisijas Regula (ES) Nr. 1089/2010, ar kuru īsteno Eiropas Parlamenta un Padomes Direktīvu 2007/2/EK attiecībā uz telpisko datu kopu un telpisko datu pakalpojumu savstarpējo izmantojamību (OV L 323, 8.12.2010., 11. lpp.).

                     (5)

                        Komisijas Regula (EK) Nr. 976/2009, ar kuru īsteno Eiropas Parlamenta un Padomes Direktīvu 2007/2/EK attiecībā uz tīkla pakalpojumiem (OV L 274, 20.10.2009., 9. lpp.).

                     (6)

                        Eiropas Parlamenta un Padomes Regula (EK) Nr. 763/2008 par iedzīvotāju un mājokļu skaitīšanu (OV L 218, 13.8.2008., 14. lpp.).

                     (7)

                        Komisijas Regula (ES) 2017/712, ar ko nosaka pārskata gadu un statistikas datu un metadatu programmu iedzīvotāju un mājokļu skaitīšanai, kas paredzēta Eiropas Parlamenta un Padomes Regulā (EK) Nr. 763/2008 (OV L 105, 21.4.2017., 1. lpp.).

                     (8)

                        Komisijas Īstenošanas regula (ES) 2017/543, ar ko attiecībā uz tematu un to dalījumu tehniskajām specifikācijām paredz noteikumus, kas vajadzīgi, lai piemērotu Eiropas Parlamenta un Padomes Regulu (EK) Nr. 763/2008 par iedzīvotāju un mājokļu skaitīšanu (OV L 78, 23.3.2017., 13. lpp.).

                     (9)

                        Komisijas Īstenošanas regula (ES) 2017/881, ar ko attiecībā uz kvalitātes ziņojumu sagatavošanas kārtību un struktūru un datu nosūtīšanas tehnisko formātu īsteno Eiropas Parlamenta un Padomes Regulu (EK) Nr. 763/2008 par iedzīvotāju un mājokļu skaitīšanu un ar ko groza Regulu (ES) Nr. 1151/2010 (OV L 135, 24.5.2017., 6. lpp.).

    ---documentbreak---

               I PIELIKUMS

               4. pantā minēto skaitīšanas tematu dalījumu tehniskās specifikācijas

               Šīs regulas mērķiem Regulas (ES) 2017/543 pielikumā norādīto skaitīšanas tematu dalījumu tehniskās specifikācijas atspoguļo šādi.

               –Katru izplatīšanai izraudzīto tematu 1 km² atskaites koordinātu tīklā norāda ar tā nosaukumu Regulas (ES) 2017/543 pielikumā.

               –Vispārīgi piemēro tehniskās specifikācijas, kas izklāstītas Regulas (ES) 2017/543 pielikumā un kas attiecas uz šo tematu.

               –Pēc tam ir norādīts šā temata dalījums.

               –Visi dalījumi ir paredzēti, lai dalītu visas kopsummas vai starpsummas, kas attiecas uz personām.

               Temats ― Pastāvīgā dzīvesvieta

               Dalījuma kategorijas šim tematam, par kuru ziņo dalībvalsts, ir visas šūnas 3. panta 1. punktā norādītajam1 km² atskaites koordinātu tīklam, kura laukums ietver daļu no minētās dalībvalsts teritorijas un kuru papildina viena virtuālā koordinātu tīkla šūna par katru dalībvalsti, lai ņemtu vērā personas, kurām nav noteikta pastāvīgā dzīvesvieta.

                        Ģeogrāfiskā teritorija, kas balstīta uz 1 km² atskaites koordinātu tīklu
                           1

                        GEO.G.

                        x.

                        Visas koordinātu tīkla šūnas, kas daļēji vai pilnībā pieder dalībvalsts teritorijai

                        x.

                        y.

                        Viena virtuālā koordinātu tīkla šūna katrā dalībvalstī

                        y.

               Ja nav zināma personas pastāvīgā dzīvesvieta ziņotājas dalībvalsts teritorijā, ko aptver atskaites koordinātu tīkls, lai šo personu lokalizētu konkrētajā koordinātu tīkla šūnā, var izmantot papildu zinātniski pamatotas, pienācīgi dokumentētas un publiski pieejamas statistiskā novērtējuma metodes. Personas, kuras nav ierindotas nevienā atskaites koordinātu tīkla šūnā, ierindo šīs dalībvalsts virtuālajā koordinātu tīkla šūnā GEO.G.y.

               Temats ― Dzimums

               Šajā regulā piemēro dalījumu SEX., kas attiecībā uz šo tematu norādīts Regulas (ES) 2017/543 pielikumā.

               Temats ― Vecums

               Sniedz informāciju par šādām dalījuma kategorijām.

                        Vecums

                        AGE.G.

                        1.

                        Mazāk par 15 gadiem

                        1.

                        2.

                        15 līdz 64 gadi

                        2.

                        3.

                        65 gadus vecas un vecākas personas

                        3.

               Kā norādīts Regulas (ES) 2017/543 pielikumā, sniedz informāciju par pārskata dienā sasniegto vecumu (pilni gadi).

               Temats ― Pašreizējais aktivitātes statuss (nodarbināto personu skaits)

               Sniedz informāciju par šādu dalījuma kategoriju, kas iekļauta Regulā (ES) 2017/543 norādītajā dalījumā CAS.L.

                        Pašreizējais aktivitātes statuss

                        CAS.L.

                        1.

                        Nodarbinātas personas

                        1.1.

               Šai kategorijai piemēro “nodarbināto” personu specifikāciju Regulas (ES) 2017/543 pielikumā.

               Temats ― Dzimšanas valsts/vieta

               Sniedz informāciju par šādām dalījuma kategorijām, kas iekļautas Regulā (ES) 2017/543 norādītajā dalījumā POB.L.

                        Dzimšanas valsts/vieta

                        POB.L.

                        1.

                        Dzimšanas vieta ziņotājvalstī

                        1.

                        2.

                        Dzimšanas vieta citā ES dalībvalstī

                        2.1.

                        3.

                        Dzimšanas vieta citur

                        2.2.

               Temats ― Pastāvīgā dzīvesvieta gadu pirms skaitīšanas

               Sniedz informāciju par šādām dalījuma kategorijām, kas iekļautas Regulā (ES) 2017/543 norādītajā dalījumā ROY.

                        Pastāvīgā dzīvesvieta gadu pirms skaitīšanas

                        ROY.

                        1.

                        Pastāvīgā dzīvesvieta nav mainījusies

                        1.

                        2.

                        Pārcelšanās ziņotājvalstī

                        2.1.

                        3.

                        Pārcelšanās no ārpus ziņotājvalsts esošas vietas

                        2.2.

               Informāciju par pārcelšanos vienā un tajā pašā koordinātu tīkla šūnā attiecīgi sniedz kā “Pārcelšanās ziņotājvalstī” (ROY.2.1.) vai “Pārcelšanās no ārpus ziņotājvalsts esošas vietas” (ROY.2.2.).

               II PIELIKUMS

               Programma attiecībā uz statistiskajiem skaitīšanas datiem, kas ģeokodēti 5. pantā minētajā 1 km² atskaites koordinātu tīklā

               Programma attiecībā uz 1 km² koordinātu tīkla datiem, kas nosūtāmi par 2021. pārskata gadu, sastāv no vienas divdimensiju tabulas, ar ko šķērstabulā sakārto I pielikumā definēto koordinātu tīkla šūnu GEO.G. kopu pret šādām izraudzītajām kategorijām no I pielikumā norādītajiem skaitīšanas tematu dalījumiem.

                        Skaitīšanas tematu kategorijas, kas dalāmas 1 km² atskaites koordinātu tīklā

                        STAT.G.

                        0.

                        SEX.0.: Iedzīvotāju kopskaits

                        0.

                        1.

                        SEX.1.: Vīrieši

                        1.

                        2.

                        SEX.2.: Sievietes

                        2.

                        3.

                        AGE.G.1.: Mazāk par 15 gadiem

                        3.

                        4.

                        AGE.G.2.: 15 līdz 64 gadi

                        4.

                        5.

                        AGE.G.3.: 65 gadus vecas un vecākas personas

                        5.

                        6.

                        CAS.L.1.1.: Nodarbinātas personas
                           2

                        6.

                        7.

                        POB.L.1.: Dzimšanas vieta ziņotājvalstī

                        7.

                        8.

                        POB.L.2.1.: Dzimšanas vieta citā ES dalībvalstī

                        8.

                        9.

                        POB.L.2.2.: Dzimšanas vieta citur

                        9.

                        10.

                        ROY.1.: Pastāvīgā dzīvesvieta gadu pirms skaitīšanas nav mainījusies

                        10.

                        11.

                        ROY.2.1.: Pastāvīgā dzīvesvieta gadu pirms skaitīšanas: pārcelšanās ziņotājvalstī

                        11.

                        12.

                        ROY.2.2.: Pastāvīgā dzīvesvieta gadu pirms skaitīšanas: pārcelšanās no ārpus ziņotājvalsts esošas vietas

                        12.

               III PIELIKUMS

               Nepieciešamie metadati par 7. pantā minētajiem 1 km² koordinātu tīkla datiem

               Metadati par datu vienumiem

               1.Attiecīgā gadījumā dalībvalstis pievieno datu vienumam šādas atzīmes:

               (a)“provizorisks”;

               (b)“apdzīvots”;

               (c)“pārskatīts”;

               (d)“skatīt pievienoto informāciju”;

               (e)“konfidenciāls”
                  3
               .

               2.Atzīmi “provizorisks” pievieno tikai tām datu vērtībām par “iedzīvotāju kopskaitu”, par kurām ziņo saskaņā ar 9. panta 1. punktu un kuras dalībvalsts ziņošanas laikā neuzskata par galīgiem datiem.

               3.Atzīme “apdzīvots” attiecas tikai uz “iedzīvotāju kopskaita” datu vienumiem saskaņā ar 6. panta 2. punkta noteikumiem.

               4.Par katru datu vērtību, kurai pievienota vismaz viena no atzīmēm “pārskatīts” vai “skatīt pievienoto informāciju”, sniedz paskaidrojuma tekstu.

               5.Katram datu vienumam, kura konfidenciālā vērtība ir aizstāta ar īpašo šūnas vērtību “nav pieejams”, pievieno atzīmi “konfidenciāls”.

               Metadati par tematiem

               Papildus metadatiem par tematiem, kas saskaņā ar Regulas (ES) 2017/712 6. pantu nosūtīti Komisijai (Eurostat), dalībvalstis sniedz metadatus par katru I pielikumā iekļauto tematu, informējot par datu avotiem un metodoloģiju, kas izmantota, lai iegūtu datu vērtības par šo tematu 1 km² atskaites koordinātu tīklā. It īpaši metadati satur:

               –informāciju par sniegto datu vērtību ticamību un pareizību;

               –metodoloģijas aprakstu, kas izmantota, lai novērtētu datu vērtības 1 km² atskaites koordinātu tīklā, tostarp informāciju par iegūto datu vērtību ticamību un pareizību;

               –metodoloģijas aprakstu, kas izmantota, lai lokalizētu personas konkrētās koordinātu tīkla šūnās tematā “Pastāvīgā dzīvesvieta”, tostarp informāciju par personu raksturlielumiem kategorijā GEO.G.y.

               Pārskata metadati

               Regulas (ES) 2017/881 pielikumā izklāstīto metadatu informāciju un struktūru šīs regulas mērķiem papildina ar šādiem punktiem, kas konkrēti attiecas uz 1 km² koordinātu tīkla datiem:

               –3.3. punkts. Punktu “Apstrāde un izvērtēšana” papildina ar papildu 3.3.3. apakšpunktu. “Papildu informācija par vispārīgu (ar tematu nesaistītu) metodoloģiju, kas piemērota, lai sagatavotu 1 km² koordinātu tīkla datu kopu”.

               –3.4. punkts. Punktu “Izplatīšana” papildina ar konkrētu informāciju par statistisko datu izpaušanas kontroles pasākumiem, kas saistīti ar 1 km² koordinātu tīkla datu kopu. Dalībvalstis sniedz Komisijai (Eurostat) informāciju par pasākumiem, kas saistīti ar 1 km² koordinātu tīkla datu saskaņotu aizsardzību, jo īpaši, ja tās izmantojušas ESS labas prakses un īstenošanas pamatnostādnes attiecībā uz 1 km² koordinātu tīkla datu saskaņotu aizsardzību.

               –4.2. punkts. Punktu “Savlaicīgums un punktualitāte” papildina ar konkrētu(-iem) kalendāra datumu(-iem) un 1 km² koordinātu tīkla datu un metadatu iespējamām pārskatīšanām.

               –4. punkts. Punktu “Datu kvalitātes novērtējums” papildina ar papildu 4.7. apakšpunktu “Ģeogrāfiska informācija — datu kvalitāte”, kas aptver ģeogrāfiskās kvalitātes principus, jo īpaši teritoriālo pārklājumu un salīdzināmību, pozicionālo precizitāti, kā arī ģeokodēšanai izmantoto ģeogrāfisko datu saskaņotību laikā un pilnīgumu.

                     (1)

                        Kodi “x.” ir koordinātu tīkla šūnu identifikācijas kodi, kā norādīts 3. pantā. Kods “y.” sastāv no rakstzīmju virknes “unallocated”, pirms kuras ir ziņotājas dalībvalsts valsts kods, kā norādīts 3. panta 3. punktā.

                     (2)

                        Atkarībā no pieejamības nosūtītājā dalībvalstī iespēju robežās nosūta datus par kategoriju “nodarbinātas personas”.

                     (3)

                        Saskaņā ar 6. panta 2. punkta a) apakšpunktu šī atzīme neattiecas uz datu vienumiem par iedzīvotāju kopskaitu.


title: KOMISIJAS ĪSTENOŠANAS REGULA (ES) …/.. ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē

text:
               KOMISIJAS ĪSTENOŠANAS REGULA (ES) …/..

               (18.12.2018),

               ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2016. gada 26. oktobra Regulu (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK
                  1
               , un jo īpaši tās 42. panta 6. punktu,

               tā kā:

               (1)Būtu jāparedz noteikumi, lai nodrošinātu, ka riska novērtējums, kas minēts Regulas (ES) 2016/2031 42. panta 4. punktā, tiek veikts saprātīgā termiņā un pamatojoties uz tehniskās dokumentācijas savlaicīgu apstrādi.

               (2)Lai veiktu minēto riska novērtējumu, pieteikums Komisijā būtu jāiesniedz tikai trešās valsts nacionālajai augu aizsardzības organizācijai Starptautiskās augu aizsardzības konvencijas nozīmē. Tas ir nepieciešams, lai nodrošinātu, ka trešās valsts atbildīgā iestāde apstiprina visus elementus, kas vajadzīgi, lai novērtētu risku, kurš saistīts ar Savienības teritorijā ievedamiem augiem, augu produktiem vai citiem objektiem. Tas būtu nepieciešams riska novērtējuma ticamības un pamatojuma nodrošināšanai, kas ir pamats pasākumiem, ko veic saskaņā ar Regulas (ES) 2016/2031 42. panta 4. punktu. Šie noteikumi būtu jāpiemēro, neskarot Komisijas tiesības iesniegt Eiropas Pārtikas nekaitīguma iestādei (EFSA) pieprasījumus sniegt zinātniskus atzinumus saskaņā ar Regulas (EK) Nr. 178/2002
                  2
                29. pantu un sniegt zinātnisku vai tehnisku palīdzību saskaņā ar minētās regulas 31. pantu.

               (3)Tehniskajā dokumentācijā būtu jāiekļauj dati par precēm, ko paredzēts ievest Savienības teritorijā, kā arī dati par to kaitīgo organismu identificēšanu, kuri varētu būt saistīti ar preci eksportētājvalstī, dati par valsts fitosanitārajiem riska mazināšanas pasākumiem, pārbaudēm un preces apstrādi un pārstrādi, un tās fiziskās personas kontaktinformācija, kura atbild par saziņu ar Komisiju un EFSA. Šādi dati ir būtiski, lai veiktu preču riska novērtējumu un identificētu kaitīgo organismu sugas, attiecībā uz kurām var būt nepieciešami fitosanitārie riska mazināšanas pasākumi.

               (4)Lai nodrošinātu EFSA visus riska novērtējuma veikšanai vajadzīgos elementus, tehniskajā dokumentācijā būtu jāiekļauj informācija, kas norādīta EFSA dokumentā “Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031”
                  3
               .

               (5)Ir lietderīgi, ka pēc tehniskās dokumentācijas saņemšanas apstiprināšanas Komisija pārbauda, vai tajā ir iekļauta prasītā informācija, un vajadzības gadījumā var lūgt papildu informāciju vai precizējumus, kas vajadzīgi, lai nodrošinātu, ka pieteikumā ir iekļauti visi riska novērtējumam nepieciešamie attiecīgie elementi.

               (6)Lai nodrošinātu pārredzamu, efektīvu un savlaicīgu riska novērtēšanas procesu, būtu jāparedz noteikumi par riska novērtējuma veikšanu EFSA, tās saziņu ar pieteikuma iesniedzēju un minētā novērtējuma publicēšanu.

               (7)Lai nepieļautu to, ka konkrētas informācijas izpaušana apdraud dažu trešo personu konkurētspēju, attiecīgi būtu jāpiemēro Eiropas Parlamenta un Padomes Regulas (EK) Nr. 2002/178 noteikumi par konfidencialitāti.

               (8)Juridiskās noteiktības labad šī regula būtu jāpiemēro no tās pašas dienas kā Regula (ES) 2016/2031.

               (9)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Priekšmets un darbības joma

               Šī regula nosaka Regulas (ES) 2016/2031 42. panta 4. punktā paredzētā riska novērtējuma procedūras, lai nodrošinātu, ka šādu novērtējumu veic saprātīgā termiņā, pamatojoties uz importa pieprasījumu, kam pievienota visaptveroša tehniskā dokumentācija un uz ko attiecas noteikta procedūra.

               2. pants
               Tehniskās dokumentācijas iesniegšana

               Tehnisko dokumentāciju, kas vajadzīga, lai veiktu Regulas (ES) 2016/2031 42. panta 4. punktā minēto riska novērtējumu, var iesniegt Komisijai tikai trešās valsts nacionālā augu aizsardzības organizācija.

               Tehnisko dokumentāciju papildina ar elementiem, kas norāda uz to, ka importa pieprasījums pastāv Regulas (ES) 2016/2031 42. panta 5. punkta nozīmē.

               3. pants
               Tehniskās dokumentācijas saturs

               Tehniskajā dokumentācijā par katru augu, augu produktu vai citiem objektiem iekļauj visus šādus elementus:

               a)informācija par preci, arī par preces apstrādi un pārstrādi;

               b)informācija par to kaitīgo organismu identificēšanu, kuri varētu būt saistīti ar preci eksportētājvalstī;

               c)informācija par fitosanitārajiem riska mazināšanas pasākumiem un pārbaudēm;

               d)tā trešās valsts nacionālās augu aizsardzības organizācijas kontaktpunkta kontaktinformācija, kurš atbild par saziņu ar Komisiju un Eiropas Pārtikas nekaitīguma iestādi (EFSA).

               Tehniskajā dokumentācijā iekļauj arī visus elementus, kas minēti EFSA dokumentā “Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031”.

               Pieteikuma iesniedzējs var norādīt informāciju, kuras izpaušana varētu kaitēt konkrētas trešās personas konkurētspējai un kura tādēļ būtu jāuzskata par konfidenciālu saskaņā ar šīs regulas 6. pantu. Šādos gadījumos iesniedz pārbaudāmu pamatojumu.

               Dokumentāciju iesniedz vienā no Savienības oficiālajām valodām.

               4. pants
               Tehniskās dokumentācijas saņemšana un pārbaude Komisijā

               Komisija apstiprina tehniskās dokumentācijas saņemšanu.

               Tā pārbauda, vai tehniskajā dokumentācijā ir informācija, kas prasīta 3. panta pirmās daļas a)–d) punktā, un var lūgt pieteikuma iesniedzēju sniegt papildu informāciju vai precizējumus atbilstoši minētās tehniskās dokumentācijas saturam un priekšmetam.

               Ja Komisija secina, ka minētās prasības ir izpildītas, tā tehnisko dokumentāciju nosūta EFSA un attiecīgi informē dalībvalstis.

               5. pants
               Riska novērtējuma veikšana un pabeigšana

               EFSA verificē, vai tehniskā dokumentācija atbilst 3. panta otrajā daļā minētajam EFSA dokumentam, un var lūgt pieteikuma iesniedzēju sniegt papildu informāciju vai precizējumus atbilstoši minētās tehniskās dokumentācijas saturam un priekšmetam.

               Pēc minētās verifikācijas EFSA veic riska novērtējumu.

               Veicot riska novērtējumu, EFSA var tieši sazināties ar pieteikuma iesniedzēju, lai lūgtu papildu informāciju vai precizējumus.

               EFSA informē Komisiju par visu saziņu ar pieteikuma iesniedzēju.

               EFSA riska novērtējumu pabeidz saprātīgā termiņā un iesniedz to Komisijai. EFSA riska novērtējumu publicē EFSA Journal.

               Pamatojoties uz minēto riska novērtējumu, Komisija vajadzības gadījumā saskaņā ar Regulas (ES) 2016/2031 42. panta 4. punktu groza augsta riska augu, augu produktu vai citu objektu sarakstu, kas minēts Regulas (ES) 2016/2031 42. panta 3. punktā.

               6. pants
               Konfidencialitāte

               Šajā regulā attiecīgi piemēro Regulas (EK) Nr. 178/2002 39. panta noteikumus par pieteikuma iesniedzēja sniegtās informācijas konfidencialitāti.

               7. pants
               Stāšanās spēkā un piemērošana

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 14. decembra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 18.12.2018

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 317, 23.11.2016., 4. lpp.

                     (2)

                        OV L 031, 1.2.2002., 1. lpp.

                     (3)

                        Eiropas Pārtikas nekaitīguma iestāde (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G un Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031. EFSA supporting publication 2018:EN-1492, 22 lpp. doi:10.2903/sp.efsa.2018.1492.